Medici înregistraţi când îi insultau pe pacienţii care le dădeau şpăgi prea mici. Este vorba despre cei patru angajaţi ai secţiei de ortopedie a Spitalului Judeţean din Piatra Neamţ, aflaţi în arest.

Judecătorii au folosit înregistrările pentru a-şi motiva decizia de a prelungi mandatele de arest ale acestora.

Medicii numărau în birou banii din plicurile primite. Apoi, comentau între ei sumele şi îi numeau „scârbe” pe cei care le dăduseră mai puţin decât considerau ei că merită.

În plus, unul dintre aceştia a fost înregistrat când le spunea unor colege că „nu ştiu să negocieze cu pacienţii”.

Cei patru sunt acuzaţi că au primit mită pentru a da certificate false, folosite pentru obţinerea unor pensii de boală.